google/wiki40b huggingface dataset:
Μισέλ ΜακΚουλ

Τα πρώτα βήματα

Η ενασχόλησή της με το κατς, ξεκίνησε το 2004, όταν συμμετείχε στους διαγωνισμούς του WWE για την εύρεση νέων γυναικών παλαιστών. Αν και δεν κέρδισε τον διαγωνισμό, υπέγραψε συμβόλαιο και στάλθηκε στα τμήματα υποδομής της εταιρείας. Ταυτόχρονα, συμμετείχε και σε διάφορες κόντρες στο SmackDown, όπου έμεινε έως το τέλος Ιουνίου 2005 όταν επέστρεψε μόνιμα στις θυγατρικές του WWE.

Κύριο ρόστερ

Έναν χρόνο μετά, τον Ιούνιο του 2006, κάνει εκ νέου ντεμπούτο στο SmackDown, παριστάνοντας μια σέξι-δασκάλα (πριν το κατς ήταν όντως δασκάλα). Πέρασε από πολλά σενάρια και διάφορες κόντρες με γυναίκες παλαιστές. Στις 28 Νοεμβρίου του ίδιου έτους τραυματίστηκε σοβαρά με πρόβλημα στο νεφρό, σπασμένο άκρο στο στέρνο και μια άλλη ανωμαλία. Μετά από τρεις - τέσσερις μήνες επέστρεψε υγιείς και ξεκίνησε νέες κόντρες. Στις 20 Ιουλίου του 2008, έγινε για πρώτη φορά Πρωταθλήτρια Γυναικών και κράτησε τον τίτλο ως τα τέλη της χρονιάς.

Συμμαχία με Λέιλα

Μετά από αρκετές μικρές κόντρες που είχε, τον Οκτώβριο του 2009, συμμάχησε με την Λέιλα και η ομάδα τους ονομάστηκε Λέι-Κουλ συνδυασμός από τα ονόματά τους. Για μια περίοδο είχαν μάνατζερ την Βίκι Γκερέρο, ενώ κατέκτησαν τον Γυναικείο τίτλο συνολικά 3 φορές και τον κατείχαν μαζί, ενώ τον ενοποίησαν με το Αυθεντικό Πρωτάθλημα Γυναικών. Από τον Απρίλιο του 2011 δημιουργήθηκε ένταση ανάμεσά τους και οδηγήθηκε σε μεταξύ τους αγώνα, όπου η ΜακΚουλ ηττήθηκε και ανακοίνωσε πως αποχωρεί από το WWE.
Στην προσωπική της ζωή, η Μισέλ ΜακΚουλ από το 2001 έως το 2006 είχε σχέση με τον Τζίμι Αλεξάντερ. Aπό το 2007 έχει σχέση με τον Μαρκ Καλαγουέι γνωστό και ως Αντερτέικερ με τον οποίο παντρεύτηκαν στις 26 Ιουνίου του 2010.
Τον Αύγουστο του 2012 ήρθε στον κόσμο το πρώτο της παιδί με τον Μάρκ Καλαγουέι (4ο δικό του) .
Γενικές εκλογές στο Ομάν 2015

Γενικές εκλογές για την ανάδειξη των μελών της Συμβουλευτικής Συνέλευσης διεξήχθησαν στο Ομάν στις 25 Οκτωβρίου 2015.

Πλαίσιο

Έπειτα από τις διαδηλώσεις διαμαρτυρίας που έγιναν το 2011, οι εξουσίες της Συνέλευσης των Συμβούλων διευρύνθηκαν και δόθηκε η δυνατότητα στα μέλη της να προτείνουν νόμους και να εξετάζουν τους υπάρχοντες για αναθεώρηση.

Εκλογικό σύστημα

Τα 84 μέλη της Συμβουλευτικής Συνέλευσης εκλέγονται από 61 περιφέρειες. Οι 23 είναι διεδρικές και οι 38 μονοεδρικές. Δεν επιτρέπεται να κατέρχονται στις εκλογές πολιτικά κόμματα. Σε περίπτωση ισοψηφίας μεταξύ 2 υποψηφίων, οι τελευταίοι θα πρέπει να παραστούν ενώπιον της οργανωτικής επιτροπής προκειμένου να αποφασιστεί ο νικητής. Πήραν μέρος 611.906 εγγεγραμμένοι ψηφοφόροι,και χρησιμοποιήθηκαν ηλεκτρονικές συσκευές για εκείνους που είχαν ενεργοποιήσει το ηλεκτρονικό ψηφοφορίας. Τα εκλογικά τμήματα ήταν ανοικτά από τις 7 το πρωί ως τις 7 το βράδυ και οι εργαζόμενοι έλαβαν άδεια μετ' αποδοχών προκειμένου να ασκήσουν το εκλογικό τους δικαίωμα.

Εκστρατεία

Ο αριθμός των γυναικών που ήταν υποψήφιες ήταν μικρότερος από εκείνες που πήραν μέρος στις προηγούμενες εκλογές του 2011. 
Συνολικά 20 γυναίκες κατήλθαν ως υποψήφιες στις εκλογές του 2015 και εξελέγη μόνο μία. Η προεκλογική εκστρατεία εποπτεύτηκε ασφυκτικά από τις αρχές, οι οποίες προειδοποίησαν τους υποψηφίους για αυστηρές κυρώσεις σε περίπτωση που αποπειρώντο να αγοράσουν ψήφους. Έγινε χρήση των κοινωνικών δικτύων από τους υποψηφίους μαζί με τα συμβατικά μέσα όπως οι αφίσες.
Nissan Leopard

Το Nissan Leopard ήταν ένα σπορ πολυτελές αυτοκίνητο, που παρήχθη από την ιαπωνική αυτοκινητοβιομηχανία Nissan μεταξύ του 1980 και του 1999, σε 4 γενιές.
Διεθνές Φεστιβάλ Ταινιών Μικρού Μήκους του Ομπερχάουζεν

Το Διεθνές Φεστιβάλ Ταινιών Μικρού Μήκους του Ομπερχάουζεν (γερμ. Internationale Kurzfilmtage Oberhausen) καθιερώθηκε το 1954 και θεωρείται ένα από τα Φεστιβάλ Ταινιών Μικρού Μήκους με την μεγαλύτερη παράδοση παγκοσμίως. Διοργανώνεται ετησίως στην γερμανική πόλη Ομπερχάουζεν. Το φεστιβάλ είναι εξειδικευμένο σε ταινίες μικρού μήκους μυθοπλασίας και πειραματικές, γυρισμένες σε φιλμ η σε βίντεο. Διάφοροι διάσημοι σκηνοθέτες όπως οι Βιμ Βέντερς, Τζορτζ Λούκας, Ρόμαν Πολάνσκι και Μάρτιν Σκορσέζε έχουν συμμετάσχει στο φεστιβάλ.

Διάφορες πληροφορίες

Στα πλαίσια τεσσάρων διαγωνισμών (International, Deutsch, Kinder und Jugend, MuVi-Preis) παρουσιάζονται ταινίες και βίντεο από ολόκληρο τον κόσμο τραβώντας την προσοχή τηλεοπτικών συντακτών, εκπροσώπων άλλων φεστιβάλ και δημοσιογράφων. Το κύριο βραβείο του φεστιβάλ είναι το μεγάλο βραβείο της πόλης του Ομπερχάουζεν στον διεθνή διαγονισμό (Großer Preis der Stadt Oberhausen), που χρηματοδοτείται με 7.500 €. Επιπλέον απονέμεται το βραβείο ARTE για την καλύτερη ευρωπαϊκή ταινία μικρού μήκους, που χρηματοδοτείται με 7.500 €ενώ η καλύτερη γερμανική συνεισφορά βραβεύεται με 5.000 €.
Κάθε χρόνο αγοράζονται επιλεγμένες συνεισφορές από τους διαγωνισμούς και τα πρόσθετα προγράμματα του φεστιβάλ, αρχειοθετούνται και παρουσιάζονται ή διανέμονται μη εμπορικά σε ολόκληρο τον κόσμο. Έτσι το αρχείο του φεστιβάλ διαθέτει σήμερα (2006) περίπου 1.300 ταινίες κυρίως συνεισφορές από την πρώην Γιουγκοσλαβία, την Τσεχοσλοβακία, το Ηνωμένο Βασίλειο, τη Γαλλία, την Ιταλία, την Πολωνία και τις Ηνωμένες Πολιτείες. Το αρχείο λειτουργεί με βάση τις προδιαγραφές της FIAF (Féderation International des Archives du Film).
2637 Μπομπρόβνικοφ

Φυσικά χαρακτηριστικά

Τα κυρίως φυσικά χαρακτηριστικά του Μπομπρόβνικοφ είναι άγνωστα. Ο Μπομπρόβνικοφ περιστρέφεται γύρω από τον εαυτό του μία φορά κάθε 4 ώρες 47 λεπτά και 38 δευτερόλεπτα.
Σάντρο Βίζερ

Καριέρα

Ο Βίζερ ξεκίνησε την καριέρα του ως νέος στην ΦΚ Τρίσεν από την οποία μετακινήθηκε στην ομάδα της πρωτεύουσας του Λίχτενσταϊν, ΦΚ Βαντούζ. Το 2006 συνέχισε την καριέρα του ως νέος στην ΦΚ Βασιλεία αγωνιζόμενος στις ηλικιακές κατηγορίες U-16, U-18 και U-21 του ελβετικού συλλόγου. Υπέγραψε το πρώτο του επαγγελματικό συμβόλαιο στα 18ά του γενέθλια. Πραγματοποίησε το ντεμπούτο του με την ομάδα στις 20 Μαρτίου 2011 σε μια νίκη με 2–1 εκτός έδρας επί της Γκρασχόπερς Ζυρίχης. Με το τέλος της σεζόν 2010–11 της Ελβετικής Σούπερ Λίγκα, ο Σάντρο Βίζερ κατέκτησε το τον τίτλο του πρωταθλητή με την ΦΚ Βασιλεία.
Λόγω του ότι ο Βίζερ είναι γεννημένος το 1993, μπορούσε να αγωνιστεί με την νεοσύστατη ομάδα U-19 της Βασιλείας στο NextGen Series της σεζόν 2011–12. Ο πρώτος αγώνας στον οποίο αγωνίστηκε ήταν αυτός απέναντι στην Τότεναμ Χότσπερ στις 17 Αυγούστου 2011.
Στις 27 Δεκεμβρίου, η Βασιλεία ανακοίνωσε πως ο Βίζερ θα έπαιρνε μεταγραφή για την γερμανική Χόφενχαϊμ 1899 στην μεταγραφική περίοδο του Ιανουαρίου του 2012.

Διεθνής Καριέρα

Αποτελεί μέλος της Εθνικής Λίχτενσταϊν με την οποία μετρά 11 συμμετοχές. Ο Βίζερ έλαβε την πρώτη του κλήση για την ανδρική εθνική ομάδα της χώρας του το 2009, ενώ πραγματοποίησε το ντεμπούτο του απέναντι στην Ισλανδία στις 11 Αυγούστου 2010.
Σερχάν Γιαβάς

Βιογραφία

Ο Σερχάν Γιαβάς γεννήθηκε στη Τουρκία στις 27 Απριλίου 1972. Έχει φοιτήσει στη Γυμναστική Ακαδημία του Μαρμαρά. Τα πρώτα του επαγγελματικά βήματα ήταν ως δάσκαλος τένις, αλλά τον κέρδισε η πασαρέλα. Ως ηθοποιός, έκανε τα πρώτα του τηλεοπτικά βήματα σε ηλικία 26 ετών, στη σειρά "Η Αράχνη" το 1998. Έκτοτε πρωταγωνίστησε σε πολύ δημοφιλείς σειρές της χώρας του.

Προσωπική Ζωή

Παντρεύτηκε το 1999 και απέκτησε δυο κόρες (2004, 2006). Ο ηθοποιός - μοντέλο είναι χωρισμένος.

Σερχάν Γιαβάς και Ελλάδα

Ο Σερχάν Γιαβάς έγινε γνωστός στη χώρα μας, μέσα από τη σειρά Μοιραίος Έρωτας, την οποία προβάλει το Mega Channel από τις 18 Μαρτίου 2012. Η σειρά μέχρι και σήμερα σημειώνει ποσοστά άνω του 40%.
Λέτσε

Ιστορία

Η πόλη σύμφωνα με τον θρύλο υπήρχε την εποχή που είχε ξεσπάσει ο Τρωικός Πόλεμος και ιδρύθηκε από τους Μεσσάπιους, τον 3ο αιώνα π.χ. κατακτήθηκε από την Ρωμαϊκή αυτοκρατορία και δέχτηκε το όνομα "Λουπιά". Όταν έγινε αυτοκράτορας ο Αδριανός τον 2ο αιώνα μετακινήθηκε περίπου 3 χιλιόμετρα βορειοανατολικά και πήρε το όνομα "Λίτσεα". Η Λέτσε είχε θέατρο, αμφιθέατρο και συνδέθηκε με την Πύλη του Αδριανού. Ο Ορόντιος του Λέτσε που αγιοποιήθηκε ως Άγιος Ορόντιος θεωρείται ο πρώτος χριστιανός επίσκοπος της πόλης και προστάτης Άγιος της Λέτσε. Όταν έπεσε η Δυτική Ρωμαϊκή Αυτοκρατορία ξέσπασαν οι Γοτθικοί πόλεμοι, οι Οστρογότθοι και ο βασιλιάς τους Τωτίλας λεηλάτησαν την πόλη. Η Λέτσε επανήλθε σε Ρωμαϊκή κυριαρχία (549) και παρέμεινε πέντε αιώνες στην Βυζαντινή αυτοκρατορία, την περίοδο αυτή είχαν κατακτήσει την πόλη σποραδικά οι Σαρακηνοί, οι Λομβαρδοί, οι Ούγγροι και οι Σλάβοι. Τον 11ο αιώνα οι Νορμανδοί κατέκτησαν την Λέτσε και η πόλη αναδείχτηκε σε σημαντικό εμπορικό κέντρο, ο Ταγκρέδος της Σικελίας από την Λέτσε ήταν ο τελευταίος Νορμανδός Βασιλιάς της Σικελίας. 
Η Λέτσε γνώρισε μεγάλη ακμή και αργότερα όταν την κυβέρνησαν ο Οίκος των Χοενστάουφεν και ο Οίκος των Καπετιδών-Ανζού, την περίοδο 1053 - 1463 ήταν η πιο σημαντική στο Βασίλειο της Σικελίας και κυβερνήθηκε απ΄ευθείας από το στέμμα. Τον 15ο αιώνα η πόλη γνώρισε μεγαλύτερη ακμή και οικοδομήθηκαν νέα κτίσματα σε ρυθμούς Μπαρόκ. Ο Κάρολος Κουίντος την ενίσχυσε το πρώτο μισό του 16ου αιώνα με ισχυρά τείχη και ένα κάστρο για να την προστατεύσει από την Οθωμανική αυτοκρατορία. Το 1656 ξέσπασε στην Λέτσε μεγάλη επιδημία πανώλης που θανάτωσε χιλιάδες κατοίκους. 
Όταν ξέσπασε ο Β΄ Παγκόσμιος Πόλεμος πολεμικά αεροσκάφη με έδρα το Λέτσε υποστήριξαν μεμονωμένες Ιταλικές φρουρές στο Αιγαίο Πέλαγος αλλά οι Σύμμαχοι καθυστέρησαν με αποτέλεσμα να ακολουθήσει ήττα. Την διετία 1944 - 1945 βομβαρδιστικά τύπου "Β24" από το 98ο Βομβαρδιστικό Σώμα ενώθηκαν με το 15ο Στρατιωτικό Σώμα των Ηνωμένων Πολιτειών, τα πληρώματα εκτελούσαν αποστολές πάνω από την Ιταλία, τα Βαλκάνια, την Αυστρία, την Γερμανία και την Γαλλία.
Φερδινάνδος Λεοπόλδος του Χοεντσόλερν-Ζιγκμαρίνγκεν

Βιογραφία

Ήταν ο πρωτότοκος γιος του Φραγκίσκου-Αντωνίου κόμη του Χοεντσόλερν-Χάιγκερλοχ και της Άννας-Μαρίας-Ευσεβίας, κόρης του Αντωνίου-Ευσεβίου κόμη του Κένινγκσεγκ-Άουλενντορφ.
Το 1750 απεβίωσε στο κάστρο Μπρυχλ σε ηλικία 57 ετών και τάφηκε στον καθεδρικό της Κολωνίας. Ήταν άγαμος και τον διαδέχθηκε ο νεότερος αδελφός του Φραγκίσκος-Χριστόφορος-Αντώνιος.
Χαμπίμπ Εσίντ

Πρώτα χρόνια, εκπαίδευση και επαγγελματική ζωή

Γεννημένος στην πόλη Σούσε το 1949, ο Εσίντ απέκτησε τίτλο Μάστερ στα Οικονομικά από το Πανεπιστήμιο Τύνιδας και έκανε ένα ακόμα Μάστερ στην αγροτική οικονομία από ο Πανεπιστήμιο της Μινεσότα. 
Ξεκίνησε τη σταδιοδρομία του στον δημόσιο τομέα και κυρίως στο Υπουργείο Γεωργίας. Το 1993 διορίστηκε διευθυντής στο Υπουργείο Γεωργίας, θέση στην οποία έμεινε ως το 1997.Αργότερα υπηρέτησε ως διευθυντής του Υπουργείου Εσωτερικών. Το 2001 διορίστηκε υπουργός Προεδρίας αρμόδιος για θέματα Αλιείας και εν συνεχεία υπουργός Προεδρίας επί θεμάτων Περιβάλλοντος.
Έπειτα από την Τυνησιακή Επανάσταση, διορίστηκε υπουργός Εσωτερικών στην κυβέρνηση του πρωθυπουργού Μπέτζι Καΐντ Εσεμπσί στις 28 Μαρτίου 2011. Επίσης, επιλέχθηκε από τον Αμαντί Τζεμπαλί ως σύμβουλος για θέματα ασφαλείας, έπειτα από τις εκλογές για Συντακτική Συνέλευση, στις 23 Οκτωβρίου 2011.

Πρωθυπουργία

Στις 5 Ιανουαρίου 2015 ο Εσίντ έλαβε εντολή σχηματισμού κυβέρνησης.
Στην αρχή, σχημάτισε κυβέρνηση αποτελούμενη από δύο πολιτικά κόμματα: το Νιντάα Τουνές και την Ελεύθερη Πατριωτική Ένωση. Έπειτα από την ανακοίνωση, όλα τα πολιτικά κόμματα που αποκλείστηκαν από την κυβέρνηση αρνήθηκαν να εγκρίνουν το σχηματισμό και ο Εσίντ δεν είχε τις 109 έδρες που απαιτούνταν, προκειμένου να ελάμβανε ψήφο εμπιστοσύνης.
Στις 2 Φεβρουαρίου 2015 ο νεοδιορισθείς πρωθυπουργός ανακοίνωσε την νέα κυβέρνηση συνασπισμού, της οποίας τα μέλη συμπεριελάμβαναν και πολιτικούς του ισλαμικού κόμματος Ενάχντα και του φιλελεύθερου Αφέκ Τουνές. Ο Εσίντ έλαβε ψήφο εμπιστοσύνης στις 5 Φεβρουαρίου 2015. Το Ενάχντα αποτελεί παρακλάδι της Μουσουλμανικής Αδελφότητας.
Το 2016 αντικαταστάθηκε στην πρωθυπουργία από τον Γιουσέφ Σαχέντ.
Γιάννης Τόλιας

Βιογραφικό

Ο Γιάννης Τόλιας γεννήθηκε στις 15 Νοεμβρίου του 1956 στην Πάτρα. Ζει και εργάζεται στην ίδια πόλη. Έργα του έχουν δημοσιευτεί σε λογοτεχνικά περιοδικά και περιλαμβάνονται σε ανθολογίες
Για τη συλλογή του «Ονειρόδραμα» τιμήθηκε με το βραβείο ποίησης από τη Στέγη Καλών Τεχνών & Γραμμάτων, για βιβλία που εκδόθηκαν το 1984 στην επαρχία. Ποιήματά του έχουν μεταφραστεί στα Αγγλικά και στα Γαλλικά.
Το 2010 έλαβε μέρος στο Τριήμερο αφιέρωμα στην Ποίηση από τον Ιανό.
Το 2012 έγινε αφιέρωμα προς τιμήν του στο πλαίσιο των Ημερών Ποίησης στο Πολύεδρο, στην Πάτρα.
Τούσιας Μπότσαρης (νεότερος)

Βιογραφία

Ο Τούσιας ο νεότερος γεννήθηκε στο Σούλι το 1792 δύο μήνες μετά τον θάνατο του πατέρα του στη μνήμη του οποίου και έλαβε το ίδιο όνομα. Υπήρξε ένας από τους ανδρειότερους Σουλιώτες και διακρίθηκε σε όλες τις περιπτώσεις εμπλοκής των Σουλιωτών.
Όταν πλέον είχε ανδρωθεί ήταν υπαρχηγός του σώματος των Σουλιωτών που διοικούσε ο ξάδελφός του Μάρκος Μπότσαρης. Μαζί μ' εκείνον πολέμησε τόσο στην άμυνα του Σουλίου όσο και στη Δυτική Ελλάδα καθώς και στο Καρπενήσι. 
Επίσης έλαβε μέρος στη πολιορκία του Μεσολογγίου όπου και διέπρεψε στις από των εκεί επάλξεων μάχες. Αργότερα ακολούθησε τον Γεώργιο Καραϊσκάκη στο Ναύπλιο και από εκεί στην εκστρατεία του στην Αττική όπου τελικά και έπεσε μαχόμενος στο Φάληρο στις 22 Απριλίου του 1827.
Υπήρξε δε τόσος μεγάλος ο θαυμασμός του στρατηγού Ρίτσαρντ Τσωρτς και του ναυάρχου λόρδου Τόμας Κόχραν προς τον Σουλιώτη αυτόν ήρωα, ώστε διέταξαν και ετάφη στη Σαλαμίνα με τιμές δίπλα στη σορό του Καραϊσκάκη.
Datsun 16

Εκδόσεις

Οι εκδόσεις που ήταν διαθέσιμο το Datsun 16 ήταν οι Phaeton, Sedan, Roadster και Coupe, με την έκδοση Truck (ελαφρύ φορτηγό) να μην ακολουθεί την εξελικτική πορεία των οχημάτων. Αντ' αυτού συνεχίστηκε η παραγωγή του Datsun 15 Truck.

Σχεδίαση

Σχεδιαστικά το Datsun 16 έμοιαζε πολύ με τον προκάτοχό του, με την κυριότερη εξωτερική διαφορά να είναι στο καπό και συγκεκριμένα στους αεραγωγούς. Οι αεραγωγοί στο Datsun 15 διαχωρίζονταν από δύο χρωμιωμένες γραμμές, οι οποίες στο Datsun 16 μετακινήθηκαν προς τα άκρα, παίρνοντας θέση στην πρώτη και στην τελευταία σειρά του αεραγωγού αντίστοιχα.
Επίσης, όπως και στο προηγούμενο μοντέλο, εμφανής άρχισε να γίνεται η έλλειψη υλικών που επικρατούσε την εποχή εκείνη, με το εσωτερικό του αυτοκινήτου να είναι αρκετά λιτό.

Τεχνικά χαρακτηριστικά

Μηχανικά, το Datsun 16 χρησιμοποιούσε τον ίδιο τετρακύλινδρο κινητήρα βενζίνης 722 cm³, που απέδιδε 16 ίππους στις 3.600 στροφές ανά λεπτό. Το κιβώτιο παρέμεινε το ίδιο 3-τάχυτο μηχανικό και, ως αποτέλεσμα, στα 80 χλμ/ώρα παρέμεινε και η τελική ταχύτητα του οχήματος.
Μπέλο Οριζόντε

Ιστορία

Υπήρχε οικισμός στην περιοχή από τον 18ο αιώνα, αλλά η σημερινή πόλη όπως υπάρχει σήμερα, σχεδιάστηκε και κατασκευάστηκε τη δεκαετία του 1890 για να αντικαταστήσει το Όουρο Πρέτο ως πρωτεύουσα της πολιτείας. Η πόλη σήμερα είναι ένας συνδυασμός παλαιών και σύγχρονων κτιρίων και περιλαμβάνει επίσης μερικά γνωστά βραζιλιάνικα ορόσημα, όπως η λίμνη Λαγκόα ντα Παμπούλια. Οι σχεδιαστές της πόλης Ααράο Ρέις και Φρανσίσκο Μπικάλο, εμπενεύστηκαν από την πολεοδομία της Ουάσινγκτον.
Το Μοντέρνο Συγκρότημα Παμπούλια, στην ομώνυμη περιοχή, σχεδιασμένο από τον Όσκαρ Νίεμαϊερ, αποτελεί μνημείο παγκόσμιας κληρονομιάς από το 2016.
Βαρυτικό πεδίο

Βαρυτικά πεδία στην Κλασική Μηχανική

Στην κλασική μηχανική, το πεδίο δεν είναι μια πραγματική οντότητα, αλλά μόνο ένα επιστημονικό μοντέλο που χρησιμοποιείται για να περιγράψει τα αποτελέσματα της βαρύτητας. Το πεδίο μπορεί να καθοριστεί χρησιμοποιώντας τον νόμο της παγκόσμιας έλξης του Νεύτωνα. Καθορίζοντάς το με αυτόν τον τρόπο, το βαρυτικό πεδίο γύρω από ένα απλό σωματίδιο είναι ένα διανυσματικό πεδίο, σε κάθε σημείο του οποίου αντιστοιχεί ένα διάνυσμα με κατεύθυνση προς το σωματίδιο. Η ένταση του πεδίου σε κάθε σημείο υπολογίζεται με τον νόμο της παγκόσμιας έλξης και εκφράζει τη δύναμη ανά μονάδα μάζας ενός οποιουδήποτε αντικειμένου σε αυτό το σημείο στον χώρο. Το πεδίο γύρω από περισσότερα του ενός σωματίδια είναι απλώς το διανυσματικό άθροισμα των πεδίων κάθε σωματιδίου ξεχωριστά. Ένα σημειακό αντικείμενο σε ένα τέτοιο πεδίο δέχεται -βάσει της αρχής της επαλληλίας- μια δύναμη που είναι ίση με τη συνισταμένη όλων των δυνάμεων που δέχεται από κάθε πεδίο ξεχωριστά.

Βαρυτικά πεδία στην Γενική Σχετικότητα

Στη Γενική σχετικότητα, το βαρυτικό πεδίο ως το αποτέλεσμα των πεδιακών εξισώσεων του Αϊνστάιν. Αυτές οι εξισώσεις εξαρτώνται από την κατανομή ύλης και ενέργειας σε μια περιοχή του χώρου, αντίθετα με την Νευτώνεια βαρύτητα, που εξαρτάται μόνο από την κατανομή ύλης.  Τα πεδία αυτά καθαυτά στη γενική σχετικότητα αντιπροσωπεύουν την καμπύλωση του χωροχρόνου. Σύμφωνα με τη γενική σχετικότητα, το να βρίσκεται ένα αντικείμενο σε μια καμπυλωμένη περιοχή του χώρου είναι ισοδύναμο με το να επιταχύνει σύμφωνα με την κλίση του πεδίου. Σύμφωνα με τον δεύτερο νόμο του Νεύτωνα αυτό έχει ως αποτέλεσμα να δρα πάνω στο αντικείμενο μια δύναμη αδράνειας αν θεωρηθεί ακίνητο ως προς το πεδίο. Αυτός είναι και ο λόγος που ένα άτομο αισθάνεται να έλκεται από τη Γη εξ αιτίας της δύναμης της βαρύτητας ενώ στέκεται ακίνητος στην επιφάνεια της Γης. Γενικά τα βαρυτικά πεδία που προβλέπει η γενική σχετικότητα ταυτίζονται απόλυτα στο όριο των ασθενών βαρυτικών πεδίων με αυτά που προβλέπει η κλασική μηχανική, αλλά υπάρχουν μερικές σημαντικές διαφορές που τα διακρίνουν όταν τα βαρυτικά πεδία γίνονται ισχυρά, όπως είναι η καμπύλωση του φωτός και τα βαρυτικά κύματα.

Χρησιμότητα του βαρυτικού δυναμικού

Η χρησιμότητα του βαρυτικού δυναμικού έχει να κάνει με το γεγονός ότι είναι βαθμωτή ποσότητα. Οι διανυσματικές ποσότητες όπως είναι η ένταση του βαρυτικού πεδίου είναι πιο πολύπλοκες, καθώς οι πράξεις μεταξύ διανυσματικών ποσοτήτων απαιτεί προσεκτική μεταχείριση των συνιστωσών τους.
Επίσης, σε ένα πρόβλημα το οποίο δεν εμφανίζει ικανοποιητική συμμετρία ώστε να επιχειρηθεί να επιλυθεί αναλυτικά με διανυσματικές μεθόδους. Από υπολογιστικής σκοπιάς, ο χειρισμός του βαρυτικού δυναμικού είναι σε πολλές περιπτώσεις προσφιλέστερος.
Ιερός Ναός Παναγίας των Δύο Βράχων (Φρες Αποκορώνου)

Ο Ιερός Ναός Παναγίας των Δύο Βράχων (Φρες Αποκορώνου). Κτισμένη μέσα σε μια εξαίρετου φυσικού κάλλους λαγκαδιά, η Παναγία των Δύο Βράχων, όπως χαρακτηριστικά ονομάστηκε, είναι ένα μονόχωρο, καμαροσκεπές κτίσμα στα νοτιοανατολικά του οικισμού Φρες Αποκορώνου. Ο τοιχογραφικός διάκοσμος του ναού χρονολογείται στα τέλη του 13ου αι. και αποτελείται από λαϊκότροπες παραστάσεις από τον ευαγγελικό, τον θεομητορικό κύκλο και από βίους Αγίων. Μεταξύ αυτών, ξεχωρίζει η Γέννηση του Χριστού με την Παναγία καθιστή και η μετάληψη της Οσίας Μαρίας της Αιγυπτίας από τον Άγιο Ζωσιμά.
Πέτρος ντε Πάου

Ο Πέτρος ντε Πάου (ισπανικά: Don Petro de Pau), ήταν στρατιωτικός και ο τελευταίος Καταλανός υπερασπιστής της Ακρόπολης των Αθηνών.

Ιστορία

Ο γενικός επίτροπος Ραϊμόνδος ντε Βιλανόβα του δουκάτου της Αθήνας αναγκάζεται να φύγει από την Αθήνα, λόγω οικογενειακών διαφορών μεταξύ του Πέτρου Δ΄ και του γιου του Ιωάννη Α΄. Αναθέτει την στρατιωτική διοίκηση στους Ρογήρο Β΄ και Αντουάν ντε Λούρια γιους του Ρογήρο Α΄ ντε Λούρια, που είχε υπηρετήσει κατά το παρελθόν ως γενικός επίτροπος. Τη φρουρά της Ακρόπολης, της πόλης των Αθηνών και των άλλων περιοχών των δουκάτων, την αναθέτει στον στρατιωτικό Πέτρο ντε Πάου.
Τον Ιούλιο του 1385, ο άρχοντας της Κορίνθου Νέριο Α΄ Ατσαγιόλι, μετά από επίθεση καταλαμβάνει το δουκάτο των Αθηνών, εκτός από την Ακρόπολη της οποίας την υπεράσπιση έχει αναλάβει ο Πέτρος ντε Πάου.
Τον Ιανουάριο του 1387, πεθαίνει οι Πέτρος Δ΄ της Αραγωνίας και γίνεται βασιλιάς ο γιος του Ιωάννης ο Α΄ που είναι και ο νέος δούκας Αθηνών και Νέων Πατρών.
Το Μάρτιο του 1387, είχε στείλει τον Ροδονέλο στη Βαρκελώνη, στον βασιλιά της Ισπανίας Ιωάννη Α΄, για να λάβει εντολές σχετικά με την τύχη του δουκάτου.
Ο Πάου είχε κατορθώσει μέχρι το τέλος του 1387 να βρίσκεται σε επικοινωνία με την κυβέρνηση της Ισπανίας.
Στις 2 Μαΐου του 1388, ο Νέριο Ατσαγιόλι καταλαμβάνει και την Ακρόπολη.
Ο ιστορικός Ουΐλλιαμ Μίλλερ τον εκθειάζει για την σθεναρή υπεράσπιση της Ακρόπολης λέγοντας ότι «το όνομά του είναι άξιο να συμπεριληφθεί στον κατάλογο των ηρώων του ιερού βράχου».
The Ultimate Collection (άλμπουμ, Μάικλ Τζάκσον)

Πληροφορίες για το άλμπουμ

Πολλά κομμάτια προέρχονται από 7 στούντιο άλμπουμ του Τζάκσον: Off the Wall, Thriller, Bad, Dangerous, HIStory: Past, Present and Future, Book I, Blood on the Dance Floor: HIStory in the Mix και Invincible. Αξιοσημείωτα κομμάτια στο άλμπουμ κυκλοφόρησαν για πρώτη φορά ως demos όπως P.Y.T. (Pretty Young Thing), Shake a Body, Cheater και το αρχικό demo του We Are the World με solo του Τζάκσον. Το άλμπουμ περιέχει 8 κομμάτια που δεν κυκλοφόρησαν προηγουμένως και γράφτηκαν από τον Τζάκσον: In the Back, Beautiful Girl, The Way You Love Me και We've Had Enough.
Το τραγούδι The Way You Love Me ολοκληρώθηκε για το άλμπουμ Michael ως (I Like) The Way You Love Me.
Υγειονομικό Σώμα (Ελλάδα)

Οι Υγειονομικές Υπηρεσίες του Τμήματος Ιατρικών Υπηρεσιών και Υπηρεσιών Δημόσιας Υγείας του Υπουργείου Υγείας έχουν ως αποστολή την λήψη όλων εκείνων των προληπτικών μέτρων υγιεινής σε ένα ευρύ φάσμα του τομέα της Περιβαλλοντικής Υγιεινής. Για να επιτύχουν τους στόχους αυτούς εφαρμόζουν διάφορα προγράμματα σε συνεργασία με τις τοπικές αρχές ή και άλλες εμπλεκόμενες Υπηρεσίες. 

Έλεγχος τροφίμων και επιχειρήσεων τροφίμων

Οι Υγειονομικές Υπηρεσίες είναι η Αρμόδια Αρχή για την εφαρμογή και τον έλεγχο της νέας εναρμονισμένης νομοθεσίας για τα τρόφιμα γι αυτό και σε συνεργασία με όλα τα ενδιαφερόμενα μέρη αναπτύσσουν μια ενιαία και ολοκληρωμένη πολιτική για την διασφάλιση της ασφάλειας των τροφίμων. 
Η πολιτική αυτή βασίζεται στα νέα δεδομένα που παρουσιάζονται αφενός από την ένταξη της Κύπρου στην ΕΕ και αφετέρου από την συνεχή ανάπτυξη της βιομηχανίας τροφίμων παγκόσμια που σχετίζεται με την χρήση νέων τεχνολογιών για την παραγωγή, επεξεργασία και διατήρηση τροφίμων και την υιοθέτηση νέων μεθόδων ελέγχου από τις αρμόδιες αρχές.

Άλλες δραστηριότητες στον τομέα περιβαλλοντικής υγιεινής

Ο τομέας της Περιβαλλοντικής Υγιεινής καλύπτει ένα ευρύ φάσμα δραστηριοτήτων όπου οι Υγειονομικές Υπηρεσίες σε συνεργασία με άλλες εμπλεκόμενες Υπηρεσίες έχουν αρμοδιότητα για την εφαρμογή και παρακολούθηση της νομοθεσίας και λήψη μέτρων. Στο τομέα αυτό μεταξύ άλλων διεξάγουν τις ακόλουθες δραστηριότητες: 
Παρακολούθηση και Έλεγχος της ποιότητας του νερού ανθρώπινης κατανάλωσης, καταπολέμηση εντόμων ιατρικής σπουδαιότητας, επιθεώρηση /έλεγχος δημοσίων και ιδιωτικών χώρων, υγειονομική διαφώτιση, έλεγχος δημόσιων κολυμβητικών δεξαμενών και των θαλάσσιων περιοχών λουομένων, έλεγχος της παρασκευής και διάθεσης απορρυπαντικών, διερεύνηση παραπόνων για οχληρίες, έλεγχος του καπνίσματος και των καπνικών προϊόντων και εφαρμογή της σχετικής με το κάπνισμα νομοθεσίας. 
Πρόληψη και διερεύνηση κρουσμάτων μολυσματικών ασθενειών συμπεριλαμβανομένων και τροφικών δηλητηριάσεων.
Διενεργούνται επιδημιολογικές έρευνες για εντοπισμό της πηγής μόλυνσης για αποφυγή εκδήλωσης νέων κρουσμάτων.
Χάρης Ασημακόπουλος

Βιογραφία

Γεννήθηκε στην Αθήνα το 1978, και μεγάλωσε στην Αθήνα και στο Ναύπλιο όπου είναι και ο τόπος καταγωγής του.  
Σπούδασε Τουριστικά Επαγγέλματα στην Ανωτάτη Σχολή Τουριστικής Εκπαίδευσης Ρόδου (ΑΣΤΕΡ) , και Υποκριτική - Ηθοποιία στην Ανωτέρα Δραματική Σχολή Αθηνών ''Γιώργος Θεοδοσιάδης''. Ασχολείται επίσης και με τη Ζωγραφική.  
Ξεκίνησε να λαμβάνει ρόλους στην τηλεόραση από τα 15 του χρόνια. Ενώ έγινε ευρέως γνωστός με την συμμετοχή του , μέσω των τηλεοπτικών σειρών ''Η Ζωή μας μία Βόλτα'' του Χριστόφορου Παπακαλίατη , και ακόμη περισσότερο στην τηλεοπτική επιτυχία ''Η Πολυκατοικία''. Στο παρελθόν είχε συνεργαστεί με την Ηθοποιό Λυδία Κονιόρδου.   
Έχει συμμετάσχει σε διάφορες τηλεοπτικές σειρές των τηλεοπτικών σταθμών ΑΝΤ1, Alpha και Mega.  
Το 2005 , συμμετείχε στην τηλεοπτική εκπομπή ''Μένουμε Ελλάδα''.  Σήμερα ασχολείται ως επί το πλείστον με το Θέατρο.